Velkomsttale

Kære Helen, kære gæster, repræsentantskabsmedlemmer og bestyrelsesmedlemmer

Velkommen til denne reception, som vi har inviteret til i anledningen af, at vi om lidt skal overrække årets Liv&Død Pris 2026. Mit navn er Michael Hviid Jacobsen. Som formand for Landsforeningen Liv&Død vil jeg på bestyrelsens vegne gerne sige jer alle mange tak for, at I fandt tid til at komme her i dag og fejre årets modtager af Liv&Død Prisen. Vi er sikre på, vi får en hyggelig eftermiddag og aften og sammen til fulde får fejret årets prismodtager. Vi har gentaget succesen fra sidste år, der også fandt sted her i Krypten i Grundtvigskirken, og har åbnet dørene til vores prisoverrækkelse for alle jer, der gerne ville være med i dag. Det er vi sikre på vil skabe en lige så meningsfuld og nærværende aften, som det var sidste år. Velkommen til jer alle sammen, og tusind tak for at komme.

Prisoverrækkelsen finder som nævnt for andet år i træk sted her i Grundtvigskirkens stemningsfulde krypt, kun et stenkast fra Liv&Døds kontorer. Siden vi i 2023 flyttede fra indre by til Bispebjerg, har vi nydt godt af naboskabet på Bispebjerg. Grundtvigskirkens storslåede arkitektur. Bispebjerg Kirkegårds fredfyldte arealer. Og den hyggelige stemning på torvet ude foran caféerne og restauranterne. Flytningen var en omvæltning for foreningen, der havde holdt til i Indre København i næsten 100 år, men vi landede blødt i et nabolag, der værner om sin historie, uden at være bange for at udvikle sig. Det er noget, vi som forening godt kan spejle os i.

Lige et par ord om os, for dem af der, der ikke kender os: Vi er Landsforeningen Liv&Død, og vi er en gammel forening. Vi hed engang Dansk Ligbrændingsforening og var frontløbere i kampen for at legalisere kremering i Danmark, som lovgivning dengang modsatte sig. Vi vandt den sag, og i årene efter arbejdede vi videre for danskernes ret til at blive kremeret. Allerede dengang var vi tæt knyttet til Bispebjerg. I 1908 etablerede vi Bispebjerg Krematorium, i dag kendt som Dansekapellet, og vores stifter Ferdinand Levinsons urne står stadig i urnehallen på Bispebjerg Kirkegård. På sin vis er foreningen altså vendt tilbage til sine fysiske rødder. Tilbage til et område, som faktisk også har været en del af dagens prismodtagers historie. Men det vender vi tilbage til.

Liv&Død er en almennyttig forening, der arbejder for at sætte døden på dagsordenen, uanset om det handler om begravelse, sorg, minderitualer, værdighed i afskeden med livet eller den sidste tid. Vi bruger kulturen som afsæt for at åbne en samtale, som mange finder svær at tage.

Lige nu står vi bag kampagneugen ”UGE 44 – Fokus på døden”, som denne prisoverrækkelse er en del af. UGE 44 er en fælles, offentlig uge, der giver os en naturlig anledning til at reflektere over døden, beskæftige os med den og tale om den. Vi inviterer alle, privatpersoner, organisationer, biografer, biblioteker – ja, hvem end der har lyst – til at sætte døden i fokus på tværs af temaer som kultur, samfund, sundhed og læring.

UGE 44 har eksisteret siden 2023 og er for alle, der vil være med til at åbne samtalen, hvad enten den handler om sygdom og sorg eller om minder og ritualer. I år er Liv&Død Prisoverrækkelsen vores bidrag til ugen, som også rummer mange andre arrangementer rundt om i landet, og som man kan finde informationer om på vores sociale medier og hjemmeside.

Skål og velkommen til jer alle!

Prisoverrækkelsestale
I år uddeles Liv&Død Prisen for 16. gang, og det er altid en glædelig tilbagevendende begivenhed. Prisen ligger i naturlig forlængelse af det arbejde, vi som forening laver, og giver os samtidig mulighed for at sætte lidt lys på dem, der på hver deres måde løfter vigtige opgaver rundt om i landet. Hvert år bliver vi mindet om, hvor mange stærke projekter der findes derude, når vi går gennem alle indstillingerne.

Tidligere modtagere tæller både privatpersoner, organisationer, skuespillere, praktikere, frivillige, forskere og journalister. Prisen er blandt andet gået til Kristeligt Dagblad for deres aftabuisering af døden gennem deres journalistik, fotograf Klaus Bo for sit fotoprojekt ”Dead or Alive”, journalist Anders Agger for tv-serien ”Sømanden og Juristen”, podcastværterne Pernille Strøm Øster og Julie Schelhart for podcastserien ”Jeg plejede at tro på for evigt”, og vågerne i Røde Kors og Ældre Sagen for deres nærvær hos døende. Sidste år gik den til hospitalspræsterne Lotte Mørk og Christian Busch for gennem deres arbejde at skabe større åbenhed om liv, død og eksistens.

I år har vi modtaget indstillinger på 25 forskellige kandidater, som har været lige så mangfoldige som prisens tidligere vindere.

Og lad os nu vende blikket mod modtageren af Liv&Død Prisen 2026
I år går Liv&Død Prisen til en person, der om nogen har været med til at sætte døden, og ikke mindst livet, på dagsordenen. Det har hun gjort gennem sin offentlige stemme og sit organisatoriske virke, men i allerhøjeste grad også gennem sit møde med mennesker, der har set døden og sygdom i øjnene.

Liv&Død Prisen 2026 går til dig, Helen Bernt Andersen, for din utrættelige, strategiske og dybdegående indsats for at sikre både et værdigt liv og en værdig afsked for alvorligt syge og døende mennesker i Danmark.

Helen, du er indstillet på baggrund af dit formandskab i Kræftens Bekæmpelse. Men din gerning strækker sig meget længere tilbage. I 1981 blev du uddannet sygeplejerske fra Bispebjerg Sygeplejeskole, faktisk lige et stenkast fra, hvor vi befinder os lige nu. Sådan er verden jo så lille.

Ønsket om at blive sygeplejerske starter for mange ud fra et ønske om at ville hjælpe, om at lindre, drage omsorg og om at være der for de mennesker, der har allermest brug for støtte. Og for mange ender sygeplejefaget med at blive en livsgerning, en form for ståsted, hvorfra resten af livet formes. Det kan man roligt sige også har gjaldt for dig.

Dit første job fik du på Onkologisk Afdeling på Finseninstituttet, hvor du hurtigt blev afdelingssygeplejerske, og hvor grundstenene til det, der siden skulle blive dit livslange fokus, blev lagt: kræftsygdomme, patientinddragelse og palliation.
Da Finseninstituttet blev lagt sammen med Rigshospitalet, fulgte du med som oversygeplejerske. Du var med til at lægge grunden til hospitalets nye centerstruktur, og i 1995 blev du centerchefsygeplejerske på Juliane Marie Centret. I 2002 blev du sygeplejedirektør, som var en post, du bestred gennem gode og hårde tider.
Ved siden af dit arbejde på hospitalet har du været formand for Foreningen for Palliativ Indsats, medlem af bestyrelsen i Nordisk Forening for Palliativ Vård og formand for det sundhedsfaglige råd for palliativ behandling i Region Hovedstaden. Gennem alle årene og de mange positioner har du præget kulturen omkring livets afslutning ved at insistere på høj faglig kvalitet, omsorg og tværfaglighed – også når patienterne ikke længere kunne helbredes. 
Trods at du løbende gennem hele dit arbejdsliv har bevæget dig fra gulvet og op i helikopterperspektiv, har du udtalt, at ledelse for dig aldrig har været et mål i sig selv. Og heller aldrig har handlet om hverken magten eller titlen. Ledelse har for dig handlet om at udnytte dine evner for at kunne gøre en forskel for patienterne.
Den holdning har fulgt dig fra afdelingssygeplejerske til direktionsgangen på Rigshospitalet, og siden 2018 har den fulgt dig videre til formandsposten i Kræftens Bekæmpelse, et hverv du varetager ulønnet, side om side med foreningens over 35.000 frivillige. Her har du brugt din stemme og din indsigt til at tale de alvorligt syges og døendes sag over for beslutningstagerne, med et vedholdende fokus på bedre lindring, mindre ulighed i behandlingen og et sundhedsvæsen, der i højere grad tager udgangspunkt i patientens og de pårørendes forløb.

Det kræver noget særligt at blive i et felt som dette i så mange år og hele vejen igennem insistere på, at vi kan blive klogere, varmere og bedre til at sikre syge og døende et værdigt liv. Den slags udholdenhed mener vi ikke bygger på faglig dygtighed alene – den bygger på en dyb overbevisning om, at ethvert menneske fortjener værdighed, uanset hvor i et livs-, sygdoms- eller dødsforløb de befinder sig.

Helen, du har dedikeret dit professionelle liv til at tale de døende patienters sag, og det har spredt ringe i vandet fra direktionsgangene, hvor du selv har siddet, og helt ud til sygesengene, hvor du selv startede. Du har stået midt i nogle af de mest sårbare øjeblikke, danskere med kræft kan opleve. Når diagnosen stilles. Når behandlingen er hård. Når sygdommen ikke kan helbredes, og når livet nærmer sig sin afslutning. Du har brugt din erfaring til at se muligheder frem for begrænsninger, og har brugt din stemme og dit engagement til at sikre, at disse mennesker og deres familier bliver hørt, inddraget og mødt med værdighed, hele vejen igennem forløbet.

Så for dit store, mangeårige og vigtige arbejde, både som sygeplejerske og som en af sundhedsvæsenets stærkeste stemmer inden for lindring og værdighed, går Liv&Død Prisen 2026 til dig. Hjerteligt tillykke med prisen og en stor tak for din indsats!
